**Μικρομαγειρέματα** (σελ. 40-41)

* Διαβάστε το *Παρατηρώ και μαθαίνω* (σελ. 40). Μέχρι τώρα έχουμε μάθει την **Οριστική Έγκλιση**, η οποία φανερώνει το **πραγματικό** και το **βέβαιο,** και τα ρήματα μπαίνουν στον Ενεστώτα, Παρατατικό, Αόριστο, Συν. Μέλλοντα, κ.λπ.
* Σήμερα θα μάθουμε για την **Προστακτική έγκλιση**, όπου σε αυτήν βάζουμε τα ρήματα για να δώσουμε μια εντολή- οδηγίες π.χ. Φέρε μου ένα ποτήρι νερό.

Σ’ αυτήν την έγκλιση τα ρήματα μπαίνουν μόνο στον Ενεστώτα και τον Αόριστο. **Προσοχή!** Η προστακτική έχει μόνο **β’ ενικό** (**εσύ**) και **β’ πληθυντικό** (**εσείς**) πρόσωπο.

* Σας επισυνάπτω στο blog και ένα αρχείο για να διαβάσετε περισσότερα για την Προστακτική έγκλιση και να κάνετε ασκήσεις για εξάσκηση.
* Διαβάστε και κάντε την πρώτη κουκίδα στη σελ. 41. Στην άσκηση αυτή σας δίνει μια συνταγή για τις Τρουφομπαλίτσες. *Προσέξτε ότι σε μια συνταγή γράφουμε πρώτα τα υλικά που θα χρησιμοποιήσουμε και μετά δίνουμε οδηγίες για την εκτέλεση*.
* Στην άσκηση αυτήν σας ζητάει να ψάξετε στην *Εκτέλεση*, να βρείτε τα ρήματα που είναι σε Προστακτική έγκλιση και να τα υπογραμμίσετε.
* Σας ζητάει ακόμη να υπολογίσετε πόσα υλικά θα χρειαστεί να χρησιμοποιήσει η Μελίνα, ώστε και τα 20 παιδιά που θα καλέσει να φάνε από 3 τρουφάκια. Προσέξτε! Η συνταγή που σας δίνει είναι για να φτιάξει 30 τρουφάκια. Πόσα τρουφάκια πρέπει να φτιάξει, ώστε κάθε παιδί να φάει από 3; Οπότε, υπολογίστε αρχικά πόσα τρουφάκια πρέπει να φτιάξει συνολικά και μετά πόση είναι η ποσότητα των υλικών που θα χρησιμοποιήσει για να φτιάξει όλα αυτά τα τρουφάκια.
* Κάντε την άσκηση 3 (σελ.41).
* Γράψτε στο τετράδιο γραπτού λόγου μια συνταγή από ένα φαγητό ‘η γλυκό που θέλετε. Θυμηθείτε να την γράψετε με τη σωστή σειρά: Τίτλος συνταγής – Υλικά – Εκτέλεση.